PATVIRTINTA

Skuodo vaikų lopšelio-darželio direktoriaus

2018 m. balandžio 9 d. įsakymu Nr.V1-69

**SKUODO VAIKŲ LOPŠELIO-DARŽELIO PIRMOSIOS PAGALBOS ORGANIZAVIMO, VAIKŲ APŽIŪROS DĖL ASMENS HIGIENOS, PEDIKULIOZĖS IR NIEŽŲ, DARBUOTOJŲ VEIKSMŲ VAIKUI SUSIRGUS AR PATYRUS TRAUMĄ IR TEISĖTŲ VAIKO ATSTOVŲ INFORMAVIMO TVARKOS APRAŠAS**

**I. BENDROSIOS NUOSTATOS**

1. Skuodo vaikų lopšelio-darželio (toliau – Darželio) pirmosios pagalbos organizavimo, vaikų apžiūros dėl asmens higienos, pedikuliozės ir niežų, darbuotojų veiksmų vaikui susirgus ar patyrus traumą Darželyje ir teisėtų vaiko atstovų informavimo tvarkos aprašas (toliau – Aprašas) parengtas vadovaujantis LR sveikatos apsaugos ministro 2003 m. liepos 11 d. įsakymu Nr. V-450 “Dėl sveikatos priežiūros ir farmacijos specialistų kompetencijos teikiant pirmąją medicinos pagalbą, pirmosios medicinos pagalbos vaistinėlių ir pirmosios pagalbos rinkinių“ (Žin., 2003, Nr. 79-3605); LR sveikatos apsaugos ministro ir švietimo ir mokslo ministro 2016 m. liepos 21 d. įsakymu Nr. V-966/V-672 „Visuomenės sveikatos priežiūros mokykloje tvarkos aprašas“; LR švietimo ir mokslo ministro įsakymas 2000 m. vasario 11 d. Nr. 113 „Dėl moksleivių nelaimingų atsitikimų tyrimo, registravimo ir apskaitos nuostatų“; LR sveikatos apsaugos ministro 2008 m. sausio 28 d. įsakymu Nr. V- 69 „Dėl privalomojo pirmosios pagalbos mokymo programos, privalomojo higienos įgūdžių mokymo programos ir privalomojo mokymo apie alkoholio ir narkotikų žalą žmogaus sveikatai mokymo programos patvirtinimo“; LR sveikatos apsaugo ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2011 „Mokykla, vykdanti bendrojo ugdymo programą. Bendrieji sveikatos saugos reikalavimai“, Lietuvos Respublikos žmonių užkrečiamųjų ligų profilaktikos ir kontrolės įstatymu; Lietuvos Respublikos apsaugos ministro 2016 m. rugsėjo 1 d. įsakymu Nr. V-966 „Visuomenės sveikatos priežiūros mokykloje tvarkos aprašas“; Užkrečiamųjų ligų profilaktikos ir kontrolės centro ir Vilniaus universiteto Medicinos fakulteto Infekcinių ligų, dermatovenerologijos ir mikrobiologijos klinikos parengtomis rekomendacijomis „Pedikuliozės epidemiologinė priežiūra ir kontrolė“ (Vilnius, 2007) (<http://www.ulac.lt/uploads/tekstai/rekomendacijos/pedikul1.pdf>), LR sveikatos apsaugos ministro 2008 m. sausio 28 d. įsakymu Nr. V- 69 „Dėl privalomojo pirmosios pagalbos mokymo programos, privalomojo higienos įgūdžių mokymo programos ir privalomojo mokymo apie alkoholio ir narkotikų žalą žmogaus sveikatai mokymo programos patvirtinimo“; LR Sveikatos apsaugos ministro 2007 m. rugpjūčio 1 d. įsakymas Nr. V-630 „Dėl visuomenės sveikatos priežiūros specialisto, vykdančio sveikatos priežiūrą mokykloje, kvalifikacinių reikalavimų aprašo patvirtinimo“.

2. Tvarka reglamentuoja pirmosios pagalbos organizavimą Darželyje, vaikų apžiūrą dėl asmens higienos, pedikuliozės, niežų ir darbuotojų veiksmus vaikui susirgus ar patyrus traumą Darželyje taip pat teisėtų vaiko atstovų informavimą apie Darželyje patirtą traumą ar ūmų sveikatos sutrikdymą.

**II. PIRMOSIOS PAGALBOS ORGANIZAVIMAS**

3. Darželis privalo sudaryti saugias ugdymo (si) ir darbo sąlygas ugdytiniams ir darbuotojams.

4. Darželio darbuotojai gali dirbti tik teisės aktų nustatyta tvarka pasitikrinę sveikatą ir įgiję higienos žinių, o pedagoginiai darbuotojai ir pirmosios pagalbos teikimo klausimais bei turėti galiojančius sveikatos žinių atestavimo pažymėjimus.

5. Auklėtojai, auklėtojų padėjėjai turi užtikrinti vaikų saugumą ugdymo proceso, organizuotų renginių, sporto varžybų, išvykų ir ekskursijų metu.

6. Darželyje sveikatos kabinetuose, virtuvėse ir visose grupėse (abiejuose korpusuose) turi būti pirmosios pagalbos rinkiniai, kurių sudėtis ir apimtis turi atitikti teisės aktų reikalavimus. Rinkiniai turi būti lengvai pasiekiami ugdymo metu darbuotojams. Už pirmosios pagalbos rinkinio priežiūrą ir jo papildymą atsakingas visuomenės sveikatos priežiūros specialistas.

7. Pirmosios pagalbos rinkiniu gali naudotis asmenys, teikiantys pirmąją pagalbą.

8. Visuomenės sveikatos priežiūros specialistas visus vaikų apsilankymus dėl traumos, nelaimingo atsitikimo, negalavimo registruoja Klaipėdos rajono savivaldybės visuomenės sveikatos biuro vidaus nustatyta tvarka.

9. Darželyje įvykusios traumos, įvykiai nelaimingo atsitikimo metu registruojami teisės aktų nustatyta tvarka. Nelaimingus atsitikimus registruoja ugdymo įstaigos direktoriaus pavaduotojas ūkio reikalams, atsakingas už saugą Darželyje.

10. Ūmiai susirgus vaikui ar įvykus nelaimingam atsitikimui, auklėtojai nedelsdami apie vaiko sveikatos būklę informuoja Darželio direktorių, visuomenės sveikatos priežiūros specialistą ir vaiko tėvus/globėjus bei kitas institucijas, numatytas teisės akte.

11. Įvykus traumai, nelaimingam atsitikimui, incidentui ar sužinojus apie juos, Darželio pedagogai, visuomenės sveikatos priežiūros specialistas, nedelsiant teikia pirmąją pagalbą, praneša direktoriui, kviečia greitąją medicinos pagalbą (toliau - GMP), tel. 112.

12. Iškvietus GMP ir kol atvyks tėvai, jei vaikas gabenamas į gydymo įstaigą, jį lydi visuomenės sveikatos priežiūros specialistas, jam nesant, kitas Darželio direktoriaus paskirtas asmuo.

13. Kiekviena situacija ar nelaimingas atsitikimas analizuojami (atliekamas tyrimas), aptariami Darželio krizių valdymo komandoje, pritaikomos prevencinės priemonės, informuojama Darželio bendruomenė.

**III. APŽIŪROS DĖL VAIKŲ ASMENS HIGIENOS, PEDIKULIOZĖS IR NIEŽŲ ORGANIZAVIMAS**

14. Visuomenės sveikatos specialistas atsakingas už vaikų asmens higienos, pedikuliozės ar niežų profilaktikos organizavimą Darželyje.

15. Vaikų tėvai/globėjai, pasirašydami Švietimo paslaugų teikimo sutartį, leidžia pagal planą ir esant būtinumui, organizuoti vaiko apžiūras/patikrinimus dėl asmens higienos, pedikuliozės, niežų.

**IV. PROFILAKTINĖ VAIKŲ TIKRINIMO PROCEDŪROS VYKDYMO TVARKA**

16. Patikrinimą rekomenduojama atlikti po atostogų ir pagal epidemiologines reikmes.

17. Privaloma imtis visų priemonių, kad ugdytinis būtų apsaugotas nuo pažeminimo ir kitų neigiamų pasekmių.

18. Patikrinimą atlieka visuomenės sveikatos priežiūros specialistas.

19. Prieš kiekvieną patikrinimą vaikams yra paaiškinama kas bus daroma ir kodėl tai reikia daryti.

20. Patikrinimas yra atliekamas patalpoje, kurioje yra vandens bei muilo.

21. Vaikas, kuriam įtariama pedikuliozė ar niežai, neturi būti atskirtas nuo kitų vaikų, jis gali likti Darželyje iki atvyks tėvai/globėjai jo pasiimti.

22. Baigus patikrinimą ir įtarus pedikuliozės ar niežų atvejį, visuomenės sveikatos priežiūros specialistas privalo informuoti auklėtoją ir tėvus/globėjus telefonu ar tiesiogiai. Taip pat tėvams/globėjams suteikti informaciją apie pedikuliozės profilaktiką.

23. Vaikas į Darželį gali sugrįžti tik tada, kai yra visiškai išgydyta pedikuliozė (t. y. nerandama nei utėlių, nei glindų) ar niežai.

24. Kai kuriais atvejais Darželis gali pareikalauti iš tėvų raštiško patvirtinimo, kuriame tėvai /globėjai nurodo, kokiomis priemonėmis ir kada buvo pradėtas gydymas nuo pedikuliozė ar niežų.

25. Užfiksavus užkrečiamų ligų (pedikuliozės ar niežų) atvejus Darželyje, visuomenės sveikatos priežiūros specialistas teisės aktų numatyta tvarka informuoja reikalingas institucijas ir vykdo prevencijos priemones.

**V. DARBUOTOJŲ VEIKSMAI VAIKUI SUSIRGUS AR PATYRUS TRAUMĄ IR TEISĖTŲ VAIKO ATSTOVŲ INFORMAVIMAS APIE DARŽELYJE PATIRTĄ TRAUMĄ AR SVEIKATOS SUTRIKDYMĄ ORGANIZAVIMAS**

26. Vaikų buvimą Darželyje kasdien stebi auklėtojai ir auklėtojų padėjėjai.

27. Vaikui susirgus:

27.1. auklėtojas apie vaiko sveikatos būklę nedelsdamas informuoja vaiko tėvus/globėjus bei visuomenės sveikatos priežiūros specialistą;

27.2. visuomenės sveikatos priežiūros specialistas įvertina, ar vaikas gali laukti tėvų/globėjų grupėje arba vaikas tėvų/globėjų laukia sveikatos kabinete;

27.3. jei kyla įtarimų, kad vaikas serga užkrečiamąją liga, jis atskiriamas nuo kitų vaikų ir stebimas iki atvyks tėvai/globėjai;

27.4. įvykus nelaimingam atsitikimui (traumos atveju) ar esant sunkiai sveikatos būklei, visuomenės sveikatos priežiūros specialistas arba auklėtojas nedelsdami kviečia greitąją medicinos pagalbą, tel. 112 ir teikia pirmąją pagalbą.

28. Nesant visuomenės sveikatos priežiūros specialisto kuomet įvyko nelaimingas atsitikimas, trauma, ar įtarus, kad vaikas galėjo būti užsikrėtęs užkrečiamąja liga, įvertinęs situaciją, grupės auklėtojas, informuoja vaiko tėvus/globėjus, Darželio direktorių ir stebi vaiką iki kol atvyks tėvai/globėjai ar greitoji medicinos pagalba.

29. Susirgimų užkrečiamosiomis ligomis atveju bei karantino metu grupėse atliekamas valymas ir dezinfekavimas pagal higienos reikalavimus.

30. Vaiką pasiimti iš Darželio tėvams/globėjams būtina:

30.1. kai vaikui įtariami/nustatomi ūmių užkrečiamųjų ligų požymiai (karščiuoja, skundžiasi skausmu, viduriuoja, vemia, kosėja), įvairių traumų atvejais;

30.2. vaiko liga riboja jo dalyvavimą veikloje;

30.3. vaiko būklė/liga kelia pavojų kitų vaikų ir darbuotojų sveikatai.

31. Po ligos vaikas gali būti priimtas į Darželį tik tėvams/globėjams pateikus gydytojo pažymą (F 094/a).

32. Užfiksavus užkrečiamų ligų (vėjaraupiai, tymai, skarlatina ir kt.) atvejus Darželyje, visuomenės sveikatos priežiūros specialistas vykdo prevenciją, pateikia tėvams informaciją apie tam tikrų ligų profilaktiką.

33. Darželyje esantis visuomenės sveikatos priežiūros specialistas visus vaikų apsilankymus pas specialistą dėl traumos, nelaimingo atsitikimo, negalavimo registruoja Klaipėdos rajono savivaldybės visuomenės sveikatos biuro vidaus nustatyta tvarka.

**VI. BAIGIAMOSIOS NUOSTATOS**

34. Darželyje esantis visuomenės sveikatos priežiūros specialistas ir auklėtojas yra atsakingi už veiksmų vaikui susirgus ar patyrus traumą Darželyje ir teisėtų vaiko atstovų informavimo apie Darželyje patirtą traumą ar ūmų sveikatos sutrikdymą organizavimą ir vykdymą.

35. Visuomenės sveikatos priežiūros specialistas savo funkcijoms vykdyti pasitelkia Darželio bendruomenę (auklėtojus, auklėtojų padėjėjus, vaikų tėvus/globėjus).

36. Tvarkos vykdymo kontrolę vykdo Darželio direktorius.

\_\_\_\_\_\_\_\_\_\_\_\_\_\_\_\_\_\_\_